तकदीर हर केहु के एक नीहर ना होला.. केहु-केहु पे एतना मेहरबान की ओकर ओकर जिन्नगी में कवनो चीज के कमी ना, आ केहु-केहु के अइसन कमी की कवनो चीज बाकी ना रह जाला। इहे तकदीर के मारल रामखेलावन एक दिन सांझी के हारल थाकल घरे पहुचलन। हाथ मुंह धो के खटिया पे लेटबे कइले रहलें की मेहरारू चाय बना के ले आइली। पिछिला साल ले हालात ठीक-ठाक रहे बाकिर एह साल के शुरुए से ठेकेदारी के छोट-मोट काम बस एतने भर भेटात रहे, की मरद मेहरारू, आ दू गो लइकन के भूखे ना रहे के पड़ो । घर में कोनो गोटगर सामान, औजार, मवेशी कुछो ना बाचल रहे।
चाय पीअत रामखेलावन बो कहली - सुनी ना, दिन में बड़का भईया आईल रहलें घरे.. उनकर लईकी के बियाह तय हो गइल बा अगिला सोमार के आ हमनी के नेवता देके गईले हं, तिलक ३ दिन पहिले बा।
रामखेलावन उनकर बात सुन के चुप हो गइलें आ तनी देर बाद कहलें - मना ना कइलू उनका के, की हमनी के ना आ सकेनी सन..?
ना, हम का कहती की हमनी लगे पईसा नइखे एहीसे बियाह में आ आएम?
जोन साँच बा तोन त बड़ले बा । कमसे कम हजार दू हजार के खर्चा आइये जाई कपड़ा लत्ता नेवता ओवता ले ला के।
नया लेहला के का काम बा.. परीआर साल के साड़ी हमरा लगे बदले बा ढेर पहिनले नइखीं, आ ऐसे भी ठंडा के बियाह में ऊपर से शाल ओढला पे केकरा बुझाए के बा कुछो।रउआ आ लइकन खाति कुछ ले लीं।
ना हमरा नया कपड़ा ना चाहीं.. बियाह शादी में मरद के के देखेला। लोग त तहरे के देखी नु, की हम कईसे धइले बानी घर के लछमी के। बाकिर पईसा के जोगाड़ करे के पड़ी, केहु से अबले मांगले नईखी बाकि मांगल ठीक ना कहाई। आपन साइकिलवा बेच देतनी, कुछ पईसा आ जाई ओहु से आ कुछ कहीं से जोगाड़ करेम। असहुँ पैदल चलल स्वास्थ खाति नीमन होला, कहत कहत उ हँसे के कोसिस कइलें बाकिर केहु के हंसी ना आईल।
ना उ मत बेचीं, उहे त एग सहारा बा राउर की रउआ काम धंधा खाति दूर जा सकेनी.. हमरा लगे एगो सोना के चेन धईल बा जे माई देहले रहली बिआह के बेरी ! हम ढेर पहिनले भी नईखी.. सुनार लगे ओकर भाव देख के आएम काल, हजार रुपया ले मिलिए जाई ओकर।
ना रहे दs ...तहरा नया गहना कीनल त जमाना हो गईल हमरा अब पुरनको बेच देबु त हमरा बाउर लागि ढेर।
ढेर सोचला के बाद रामखेलावन कहलें- एक ठो काम करेके अबकी बेरी के नेवता निपटा के अगिले दिन से हम रोज सबेरे बाहर से ताला लगा के जाएम !! तहरा काम होखी त पीछे से निकल जाइहs । खरवास ले दिन काटे के बा कइसे हु.. ना केहु नेवता दी ना जाए के चक्कर रही.. बाद के बाद में देखल जाई ।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva